LeitarorðÝttu á enter til að leita eða ESC til að loka Stök frétt Útgáfa starfsleyfis fyrir Arctic Sea Farm hf . Umhverfisstofnun hefur gefið út starfsleyfi fyrir sjókvíaeldi fyrir Arctic Sea Farm hf. til framleiðslu á allt að 6.800 tonnum af laxi á ári í sjókvíaeldi , annars vegar við Kvígindisdal í Patreksfirði og hins vegar við Akravík í Tálknafirði . Starfsleyfið byggist á skilyrðum á grundvelli 8. gr. reglugerðar nr. 785 / 1999 , um starfsleyfi fyrir atvinnurekstur sem getur haft í för með sér mengun , sem sett er með stoð í 5. gr. laga nr. 7 / 1998 , um hollustuhætti og mengunarvarnir , sbr. 1. mgr. 6. gr. laga nr. 7 / 1998 . Starfsleyfi Umhverfisstofnunar tekur á mengunarþætti eldisins og gerir ítarlegar kröfur um takmörkun á mengun , eftirlit og mælingar á starfstíma . Umhverfisstofnun auglýsti tillögu að starfsleyfi á tímabilinu frá 29. júní til 25. ágúst 2017 . Auglýsingin var birt á vefsíðu Umhverfisstofnunar , dags. 29. júní 2017 , ásamt gögnum sem lágu til grundvallar tillögunni . Auglýsingin var einnig birt í Lögbirtingablaði sama dag og auk þess var tilkynning um auglýsinguna birt þann dag í staðarblaðinu Vestfirðir . Umhverfisstofnun tilkynnti auk þess um auglýsingu starfsleyfis til tengdra aðila , þ.e. Arnarlax , Matvælastofnun , Skipulagsstofnun , Hafrannsóknastofnun , aðila tengdum laxveiðum , Landssambandi fiskeldisstöðva og heilbrigðisfulltrúum á svæðinu . Gögn voru aðgengileg hjá sveitarfélögunum Vesturbyggð og Tálknafirði á auglýsingatíma . Álit Skipulagsstofnunar um mat á umhverfisáhrifum vegna sameiginlegrar áætlunar Arctic Sea Farm hf. og Fjarðalax ehf. var birt þann 23. september 2016 þar sem stofnunin telur helstu neikvæðu áhrifin vera vegna sjúkdóma , laxalúsar , áhrif á náttúrulega stofna laxfiska og botndýralíf . Umhverfisstofnun og Matvælastofnun funduðu 27. nóvember 2017 vegna álits Skipulagsstofnunar um mat á umhverfisáhrifum framkvæmdarinnar og fóru yfir niðurstöðuna saman , þar sem um er að ræða tvo leyfisveitendur sem gefa út leyfi sem eru nauðsynleg til rekstrar og byggja á sama umhverfismati . Telur stofnunin að allar forsendur og niðurstöður matsins hafi komið til skoðunar og leyfin endurspegli niðurstöðu umhverfismatsins . Fimm umsagnir bárust um starfsleyfistillöguna . Þær komu frá Hafrannsóknastofnun , Arctic Sea Farm hf. , Atvinnu - og menningarráði Vesturbyggðar og tvær umsagnir komu frá Óttari Yngvasyni f.h. fleiri aðila . Umhverfisstofnun sendir Matvælastofnun starfsleyfið eftir ákvörðun um útgáfu sbr. 4. gr. a laga nr. 71 / 2008 , um fiskeldi , og skal afhent og birt umsækjanda ásamt rekstarleyfi samtímis . Starfsleyfið öðlast gildi við afhendingu Matvælastofnunar til rekstraraðila samhliða rekstrarleyfi ( afhent 22. des. sl. ) og gildir til 13. desember 2033 .